เสนอครม.ตั้งกองทุนหมื่นล.ดึงดูดทุนนอก
คลังเสนอ ครม.เคาะ พ.ร.บ.กองทุนเพิ่มขีดความสามารถอุตสาหกรรมเป้าหมายกระตุ้นเศรษฐกิจ
15 ธ.ค. 2558

คลังเสนอ ครม.เคาะ พ.ร.บ.กองทุนเพิ่มขีดความสามารถอุตสาหกรรมเป้าหมายกระตุ้นเศรษฐกิจ
นายสมชัย สัจจพงษ์ ปลัดกระทรวงการคลัง เปิดเผยว่า ในวันที่ 15 ธ.ค. 2558 คณะรัฐมนตรี (ครม.) จะพิจารณา พ.ร.บ.กองทุนเพิ่มขีดความสามารถทางการแข่งขัน 10 อุตสาหกรรมเป้าหมายวงเงิน 1 หมื่นล้านบาท ตามที่กระทรวงการคลังเสนอ ซึ่งเป็นนโยบายเร่งด่วนคาดว่าจะเข้าสู่การพิจารณาของสภานิติบัญญัติแห่งชาติ (สนช.) และมีผลบังคับใช้ในไม่ช้านี้
สำหรับกองทุนที่ตั้งขึ้นจะให้แรงจูงใจนักลงทุนในอุตสาหกรรมเป้าหมาย 10 อุตสาหกรรม โดยกองทุนจะให้แรงจูงใจนักลงทุน ทั้งการให้เงินเปล่า สินเชื่อดอกเบี้ยต่ำ ขณะเดียวกันกองทุนยังสามารถพิจารณาการสนับสนุนด้านอื่น เช่น การลดภาษีให้กับผู้ที่เข้ามาทำงาน ซึ่งกองทุนจะมีนายกรัฐมนตรีเป็นประธาน และมีอนุกรรมการเจรจากับภาคอุตสาหกรรมเป้าหมายที่ต้องการให้มาลงทุน โดยมีปลัดกระทรวงอุตสาหกรรมเป็นประธาน
นายสมชัย กล่าวว่า ในส่วนกองทุนไทยแลนด์ ฟิวเจอร์ฟันด์ วงเงิน 1 แสนล้านบาท คาดว่าจะนำเสนอ ครม.พิจารณาในสัปดาห์ถัดไป เพื่อไม่เกิดความสับสน โดยสาระสำคัญของกองทุนไทยแลนด์ ฟิวเจอร์ฟันด์ จะเป็น กองทุนแบบเปิดในระยะยาว มีผลตอบแทนที่จูงในนักลงทุนทั้งต่างชาติและไทย ซึ่งในช่วงแรกระหว่างโครงการก่อสร้างพื้นฐานยังไม่แล้วเสร็จสามารถนำเงินไปลงทุนอย่างอื่นได้
นอกจากนี้ จะมีการตั้งคณะกรรมการพิจารณาโครงการที่จะมาไว้ในกองทุน ซึ่งจะเป็นโครงการที่มีรายได้ในอนาคต เพื่อนำมาจ่ายเงินปันผลใหผู้ลงทุน